text: Følger borgere hjem fra sygehus
  25 januar 2011 kl. 12.32
  Vejle Kommune sparer penge, når de  følger borgerne hjem fra sygehuset efter indlæggelse. Og borgerne er mere trygge.
  Er der mad i køleskabet? Hvor får jeg medicin fra? Hvad kan jeg få hjælp til? Har jeg de rigtige hjælpemidler? Spørgsmålene kan være mange, når du skal udskrives fra et sygehus.
  Alt det har Senior & Sundhedsforvaltningen styr på. I det sidste år har de kørt et projekt, der skal sikre, at forløbeet fra sygehus til hjem foregår uden knaster.
  
  Gode erfaringer
  Erfaringerne er gode. Derfor ligger antallet af dage, hvor en færdigbehandlet patient optager en sygehusseng, pænt under landsgennemsnittet, noterer kommunen.  
  - Det glæder mig, at vi nu kan dokumentere de positive erfaringer ved at have medarbejdere med særligt ansvar for, at koordinere den enkelte ældres udskrivelse fra sygehuset, siger formanden for Seniorudvalget, Peter Borup Sørensen (SF).
  
  Kommunen sparer penge
  - Det giver tryghed for den ældre, og når den nødvendige støtte er sikret, er det jo altid rarest at kunne komme hjem til sig selv hurtigst muligt. Økonomisk forventer jeg også, at kommunen sparer penge. Vi betaler jo for de dage, borgerne er indlagt på sygehus.
  